আব্দুল্লাহ আল হামদান
আব্দুল্লাহ আব্দুল রহমান আল হামদান (আরবি: عبدالله الحمدان‎, ইংরেজি: Abdullah Al-Hamdan; জন্ম: ১৩ সেপ্টেম্বর ১৯৯৯; আব্দুল্লাহ আল হামদান নামে সুপরিচিত) হলেন একজন সৌদি পেশাদার ফুটবল খেলোয়াড়। তিনি বর্তমানে সৌদি আরবের পেশাদার ফুটবল লিগের শীর্ষ স্তর সৌদি পেশাদার লিগের ক্লাব আল হিলাল এবং সৌদি আরব জাতীয় দলের হয়ে আক্রমণভাগের খেলোয়াড় হিসেবে খেলেন। তিনি মূলত কেন্দ্রীয় আক্রমণভাগের খেলোয়াড় হিসেবে খেলেন। ২০১৭ সালে, আব্দুল্লাহ সৌদি আরব অনূর্ধ্ব-২০ দলের হয়ে সৌদি আরবের বয়সভিত্তিক পর্যায়ে অভিষেক করেছিলেন। তিনি ২০১৯ সালে সৌদি আরবের হয়ে আন্তর্জাতিক পর্যায়ে অভিষেক করেছেন; সৌদি আরবের জার্সি গায়ে তিনি এপর্যন্ত ১৩ ম্যাচে ৪টি গোল করেছেন। দলগতভাবে, আব্দুল্লাহ এপর্যন্ত ২টি শিরোপা জয়লাভ করেছেন, যার মধ্যে ১টি আল হিলালের হয়ে এবং ১টি সৌদি আরবের বয়সভিত্তিক দলের হয়ে জয়লাভ করেছেন।